text: 
  I Østeuropa er mennesker holdt uvidende på en for os ukendt ydmygende
   måde. At meget af den " information ", vi så til gengæld tilbydes 
  i vores brogede medier, er nedværdigende, det er en anden snak. Den 
  manglende information og desinformationen er faktorer, der dels 
  passiviserer, dels giver anledning til myter om Vesten, dels endelig 
  har en tilbøjelighed til simpelt hen at få folk til at tro det 
  modsatte af det, de læser i partipressen. Under broerne i Paris sover
   der ikke vagabonder, umuligt, sådan som polakkerne ellers kunne se 
  det i en tv-udsendelse. Nej, nej, det måtte statsfjernsynet længere ud
   på landet med. Den købte polakkerne ikke. Det måtte have været 
  statister.
  
  Men i Vesten? Ungareren György Dalos, der har skrevet satiren " 
  Arkipelag Gullasch " og nu bor i Vesten, er forbløffet over, hvor 
  stor uvidenhed der hersker her:
  
   -  Tager man i betragtning, at det vestlige samfund berømmer sig af 
  at være et informationssamfund, hvor alle relevante oplysninger er til 
  disposition, så overraskes man gang på gang over manglen på viden om 
  de mest elementære forhold i Østeuropa.
  
  
  
  